Напад Сила осовине на Југославију, 6. априла 1941. године затекао га је у Београду, где је преживео разорно бомбардовање немачког Луфтвафеа. Истог дана, заједно са неким члановима ЦК КПЈ и ПК КПЈ за Србију, који су се такође затекли у Београду, као и мноштвом других Београђана напушта Београд и одлази пут Космаја. У селу Малој Врбици, код Младеновца остао је до 10. априла када се вратио у Београд, а убрзо потом прелази у окупирани Банат. По доласку у Вршац затиче новонасталу ситуацију у окупационој Војводини. Обилазио је партијске организације и покренуо акцију прикупљања оружја и муниције, која је заостала након капитулације Југословенске војске.